Ռուանի տաճար

Անվան այլ կիրառումների համար տե՛ս՝ Ռուանի տաճար (այլ կիրառումներ) Ռուանի տաճար (ֆրանսերեն՝ Cathédrale Notre-Dame de Rouen), կաթոլիկ տաճար Ռուան քաղաքում։ Ռուանի և Նորմանդիայի արքեպիսկոպոսության մայր տաճարն է։ Ֆրանսիայի ազգային ժառանգության հուշարձան է։ 1876-1880 թվականներին եղել է աշխարհի ամենաբարձր կառույցը (151 մ)` այդ տիտղոսը հետագայում զիջելով Քյոլնի տաճարին։ Պատմություն Ռուանի եպիսկոպոսի գոյության մասին առաջին վկայությունը վերաբերում է 314 թվականին։ 4-րդ դարի վերջին ժամանակակից տաճարի տեղում կառուցվում է բազիլիկ։ Հնագիտական պեղումները ցույց են տվել, որ Ռուանի եպիկոպոսական համալիրը բաղկացած է եղել երկու եկեղեցուց` նվիրված Աստվածամորը և սուրբ Ստեֆանին։ 841 թվականին վիկինգների արշավի ժամանակ տաճարը հրդեհվել է։ Քանի որ Ռուանի քաղաքական վիճակն անորոշ էր, տաճարը չեն վերականգնել։ 911 թվականին Ռուանը դարձավ Նորմանդիայի հերցոգության մայրաքաղաքը, և առաջին հերցոգ Ռոլոնը «Ռոբերտ» անունով է կնքվել բազիլիկում։ 1020 թվականին սկսվում են ռոմանական ոճով նոր տաճարի կառուցման աշխատանքները։ Դրանից ներկայումս պահպանվել է միայն կրիպտեն։ Մնացած ողջ տաճարը կառուցվել է գոթական ոճով։ Գոթական տաճարի ամենահին մասը հյուսիսային աշտարակն է (Սեն Ռոմեն աշտարակ), որը կառուցվել է 1145 թվականին։ Այն ամբողջությամբ այրվել է 1944 թվականի հունիսի 1-ի ռմբակոծությունից։ Հարավային աշտարակը (Յուղի աշտարակ) կառուցվել է 1485 թվականին։ Անվակունդը կանգնեցվել է 1200 թվականին, երբ ռոմանական անվակունդը ոչնչացել է հրդեհի հետևանքով։ Սկզբնական պորտալներից պահպանվել է միայն հյուսիսայինը, որում պատկերված են Հովհաննես առաքյալի կյանքից դրվագներ։ Այն 1769 թվականից հետո բազմիցս վերանորոգվել է։ Մնացած երկու պորտալները խիստ տուժել են 16-րդ դարում։ 18-րդ դարում տաճարը տուժել է փոթորիկից։ Երկրորդ համաշխարհային պատերազմի ժամանակ վնասվել է Ռուանի ռմբակոծությունից. 1944 թվականի ապրիլի 19-ին խիստ տուժել են անվակունդը և կապելան, իսկ մայիսի 31-ի ռմբակոծությունից այրվել է հյուսիսային աշտարակը։ 1999 թվականի դեկտեմբերին ուժգին փոթորկից տուժել է զանգակատունը։ Չափեր Երկարություն - 137 մ Ճակատամասի լայնություն - 61.6 մ Անվակունդի երկարություն - 60 մ Անվակունդի բարձրություն - 28 մ Երգչախմբի համար նախատեսված մասի երկարություն - 34.3 մ Երգչախմբի համար նախատեսված մասի լայնություն - 12.7 մ Սեն Ռոմեն աշտարակի բարձրություն - 82 մ Յուղի աշտարակի բարձրություն - 75 մ Սրաձողի բարձրություն - 151 մ Պատկերասրահ Դրսևորում արվեստում 1890-ական թվականներին Կլոդ Մոնեն ստեղծել է նկարների շարք՝ նվիրված տաճարին։ Ստեղծվել է 50 կտավ, որոնք պատկերում են տաճարը տարբեր լուսավորությամբ, օրվա տարբեր պահերի և տարվա եղանակների։ Կտավներում տաճարը պատկերված է երեք դիրքերից։ Կտավներից մի քանիսը ավարտին են հասցվել նկարչի՝ Ժիվերնիի արվեստանոցում։ 1969 թվականին ամերիկացի նկարիչ Ռոյ Լիխտենշտեյնը ստեղծել է «Ռուանի տաճար» եռապատկերը։ Հետաքրքիր փաստեր 2010 թվականի հունիսի 6-ին մոտ հազար մարդ, որոնք հավաքվել էին Ռուանի քաղաքապետարանի այգում (600 մ²), ձեռքերում պահելով Մոնեի «Ռուանի տաճար» կտավի մեծացված մասերը, ստեղծել են «կենդանի պատկեր»։ Այն լուսանկարվել և տեսագրվել է ուղղաթիռից, որպեսզի ներկայացվի Գինեսի ռեկորդների գրքին։ Կենտրոնական սրաձողի փայտե մասը ոչնչացվել է 1823 թվականին կայծակից։ Ծանոթագրություններ